ORDE do 8 de xaneiro de 2004 pola que se establecen axudas económicas de carácter social para os traballadores do mar.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 23/01/2004

O Estatuto de autonomía de Galicia, no seu artigo 27.23º asígnalle á Comunidade Autónoma competencia exclusiva en materia de asistencia social. Así mesmo, no seu artigo 33.2º, establécese que lle corresponde o desenvolvemento lexislativo e a execución da lexislación básica do Estado en materia de Seguridade Social.
A Lei 4/1993, do 14 de abril, de servicios sociais de Galicia, recolle nos artigos 50 e 52 a posibilidade de conceder de maneira singular prestacións económicas non periódicas a persoas en estado de necesidade.
A Consellería de Asuntos Sociais, Emprego e Relacións Laborais da Xunta de Galicia, de conformidade co Decreto 23/2003, do 20 de xaneiro, polo que se fixa a estructura orgánica dos departamentos da Xunta de Galicia, e o Decreto 212/2003, do 3 de abril, polo que se establece a estructura orgánica da propia consellería, é o organismo competente en materia de servicios sociais.
Un dos obxectivos básico da Consellería de Asuntos Sociais, Emprego e Relacións Laborais é a de mellora-la calidade de vida daquelas persoas que, polas súas circunstancias persoais, familiares ou sociais, se atopen en situación de risco de exclusión social.
Neste marco xeral hai que incardina-la presente orde, que ten por obxecto atender aquelas situacións xerais e de grave necesidade dos traballadores do mar e as súas familias, derivadas de carencias económicas graves, falta de familiares, enfermidades, deficiencias ou calquera outra causa e que precisan, por iso, atención económica para a súa integración social e normalidade socioeconómica
A solicitude, tramitación e concesión das axudas obxecto desta orde axústase ó establecido no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no Decreto 287/2000, do 21 de novembro, que establecen os requisitos xerais das subvencións concedidas pola Administración, normativa á que, en consecuencia, se adapta a presente orde, tendo en conta, en todo caso, os principios de publicidade, obxectividade e concorrencia.
Na súa virtude, en uso das facultades que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, e o Decreto 20/2003, do 18 de xaneiro
DISPOÑO:
Artigo 1º.-Obxecto.
1. Esta orde ten por obxecto a convocatoria de axudas a fondo perdido para os traballadores do mar,
residentes na Comunidade Autónoma de Galicia, para atender situacións xerais e de grave necesidade.
2. Estas prestacións serán incompatibles coas que se recoñezan polo mesmo concepto e situación por calquera outro organismo, público ou privado.
Artigo 2º.-Beneficiarios.
1. Poderán ser beneficiarios das axudas recollidas na presente orde:
a) Os traballadores afiliados e beneficiarios do réxime especial da Seguridade Social dos traballadores do mar. Para os efectos desta orde, non será relevante que o traballador non estea en situación de alta ou asimilada no devandito réxime.
b) O cónxuxe e os parentes por consanguinidade, afinidade ou adopción, ata o segundo grao inclusive, que convivan cos incluídos no parágrafo anterior e ó seu cargo, agás que a non convivencia se derive de sentencia xudicial de separación matrimonial ou divorcio.
c) O que, sen se-lo seu cónxuxe, conviva maritalmente cos incluídos no parágrafo anterior e ó seu cargo. Para seren beneficiarios destas prestacións deberán acreditar un ano, como mínimo, de convivencia ininterrompida.
d) Os incluídos nos parágrafos b) e c), logo do falecemento do titular do dereito, sempre que se acreditase que convivían co falecido e ás súas expensas, agás que a non convivencia se derivase de sentencia xudicial de separación matrimonial ou divorcio.
Artigo 3º.-Requisitos dos solicitantes.
1. Os requisitos que deberán cumpri-los solicitantes para acceder ás prestacións económicas de carácter social son os seguintes:
a) Carecer dos recursos suficientes para facer fronte por si mesmos ou polos que conviven con el unidos por matrimonio, convivencia marital, ou por lazos de parentesco por consanguinidade, afinidade ou adopción, ata o segundo grao inclusive, os gastos derivados da situación da que se trate. Tal circunstancia acreditarase co respectivo informe social.
b) Estar ó día das súas obrigas fronte á Seguridade Social. A súa acreditación levarase a cabo de oficio polas direccións provinciais do Instituto Social da Mariña.
c) Non ter dereito a prestación regulamentaria equivalente da Seguridade Social ou de calquera outra institución, pública ou privada.
d) Reuni-los requisitos específicos que se sinalan nesta orde para acceder á prestación de que se trate.
e) Obter unha valoración social favorable, por medio de informe dos traballadores sociais das delegacións da Consellería de Asuntos Sociais, Emprego e Relacións Laborais, ou polos traballadores sociais de atención primaria.
2. En calquera caso, para ser beneficiario das axudas reguladas nesta orde haberá de acreditarse o cumprimento das obrigas impostas con carácter xeral ós beneficiarios de subvencións e axudas públicas no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no Decreto 287/2000, do 21 de novembro, que establece os requisitos xerais das subvencións concedidas pola Administración.
Artigo 4º.-Modalidades e contías.
1. Axudas económicas a persoas en estado de necesidade:
As axudas económicas a persoas en estado de necesidade teñen por obxecto palia-la insuficiencia de recursos para atende-las necesidades elementais de subsistencia e aquelas que se derivan de situacións excepcionais imposibles de afrontar cos ingresos correntes, tales como:
a) Paro involuntario ou situación de non apto para traballar dos mariños que se atopen en situación de necesidade e que, tendo traballado en barcos estranxeiros, non causaren prestacións na Seguridade Social española, nin na de ningún dos países nos que traballaron, nin estean en condicións de obtelas.
b) Paro forzoso non debido a paro estacional por falta de costeira ou anormal estado do mar.
c) Necesidade de próteses indispensables para o desenvolvemento da vida normal, non facilitadas pola Seguridade Social ou outras institucións públicas.
d) Estado de viuvez sen dereito a prestación da Seguridade Social, nin de ningún outro organismo ou entidade, sen fillos ou familiares que lle presten axuda, nin posibilidade racional de atopar traballo.
e) Gastos extraordinarios de asistencia sanitaria non cubertos pola Seguridade Social.
f) Sucesos extraordinarios, tales como enfermidade, incendio, roubo, accidente ou outros similares.
g) Incapacitación para o traballo, sen ter dereito a outras prestacións económicas despois de esgota-los prazos de duración das prestacións regulamentarias.
h) Calquera outra similar ás anteriores que supoña grave necesidade para a familia do traballador.
Para seren beneficiarios destas prestacións, ademais dos requisitos indicados nesta orde, será requisito indispensable que a subsistencia do solicitante dependa fundamentalmente dos ingresos derivados do traballo, pensión ou subsidio.
A contía máxima das axudas por estado de necesidade establécese en 1.202,02 euros por situación protexible e ano. As delegacións provinciais poderán establecer -sen supera-lo tope máximo-a contía que corresponda en cada caso concreto, segundo a gravidade das circunstancias que concorran nel.
2. Axudas para internamento psiquiátrico:
As axudas para internamento psiquiátrico teñen por obxecto contribuír á economía familiar, para facer fronte ós gastos que se orixinan pola asistencia psi
quiátrica, en réxime de internamento, de calquera dos seus membros.
Para ser beneficiario da axuda por internamento psiquiátrico teranse que reuni-los seguintes requisitos:
a) Estar afectado por enfermidade mental que precise de atención en réxime de internado nun centro hospitalario.
b) Imposibilidade de internamento gratuíto en centros oficiais.
A contía máxima da axuda por internamento psiquiátrico establécese en 2.103,54 euros ó ano, sen que, en ningún caso, poida exceder do importe das facturas ou do orzamento presentado.
As solicitudes deberán ir acompañadas de informe médico emitido por un médico da Seguridade Social ou dos servicios médicos da Consellería de Asuntos Sociais, Emprego e Relacións Laborais, no que conste a enfermidade e o grao que padece o afectado, así como a necesidade de tratamento en réxime de internado.
3. Axudas para tratamento de deshabituación de toxicómanos e drogadictos:
Estas axudas teñen por obxecto contribuír ó pagamento dos gastos orixinados polo tratamento curativo rehabilitador en réxime de internado das persoas afectadas por calquera tipo de drogadicción ou alcolismo, así como o tratamento anterior e posterior ó internamento, en centros de día.
Para acceder a este tipo de axudas cómpre reuni-los requisitos seguintes:
a) Estar afectado por drogadicción cando a súa curación unicamente poida garantirse en réxime de internado nun centro especializado. Por centro especializado entenderase o que se dedique de xeito fundamental a realizar tratamentos de desintoxicación de drogadictos, sexa cal sexa a súa natureza (hospital sanitario, centros especiais, comunidades, etc.).
b) Que non sexa posible o internamento en centros públicos.
As axudas para tratamentos de desintoxicación de drogadictos establécense nas mesmas contías sinaladas para internamentos psiquiátricos.
As solicitudes deberán ir acompañadas de informe médico emitido por un médico da Seguridade Social ou dos servicios médicos da Consellería de Asuntos Sociais no que conste a enfermidade e o grao que padece o afectado, así como a necesidade de tratamento en réxime de internado.
4. Axudas para educación especial:
Estas axudas teñen por obxecto contribuír ó pagamento dos gastos orixinados polo tratamento necesario de atención ou educación especial, que complete a integración social do diminuído, derivada dunha situación clínica e non de atrasos escolares.
Para acceder a este tipo de axudas deben concorre-las seguintes circunstancias:
a) Que se trate dunha discapacidade recoñecida cun grao igual ou superior ó 33%.
b) Que, aínda non reunindo os requisitos legais para obter tal grao, exista necesidade de tratamento especial.
c) Que os equipos de valoración e orientación da Consellería de Asuntos Sociais, Emprego e Relacións Laborais, determinen que o tratamento para o que se solicita a axuda sexa indispensable para o desenvolvemento ou a integración social do discapacitado.
d) Que a entidade que imparta o tratamento non subscribise convenio de colaboración para mantemento de centros de discapacitados dependentes de institucións de iniciativa social.
Para tratamentos de atención temperá, rehabilitación e psicoterapéuticos establécese a contía mensual máxima de 90,15 euros.
As solicitudes deberán ir acompañadas de informe da Sección de Cualificación e Valoración de Minusvalidez na que se declare que é indispensable o tratamento.
5. Só serán obxecto de financiamento actuacións que se realicen no ano 2004.
Artigo 5º.-Crédito orzamentario
1. A concesión das axudas reguladas nesta orde terá como límite global o crédito consignado para estes fins nos orzamentos desta Comunidade Autónoma para o ano 2004. A partida que soportará o gasto será a 16.02.212D.480.5, cun crédito inicial de 204.344 euros.
2. A orde da Consellería de Economía e Facenda do 11 de febreiro de 1998, modificada polas do 27 de novembro de 2000 e do 25 de outubro de 2001, posibilita a tramitación anticipada de expedientes de gasto, no exercicio inmediatamente anterior ó dos orzamentos con cargo ós que se vaian imputa-los correspondentes gastos, sempre que exista crédito axeitado e suficiente nos orzamentos do exercicio correspondente, neste caso, do ano 2004, aprobados polo Consello da Xunta de Galicia, actualmente en trámite parlamentario.
Artigo 6º.-Presentación das solicitudes.
1. As solicitudes, debidamente asinadas polo beneficiario ou o seu representante legal, formalizaranse consonte o modelo que se xunta como anexo e presentaranse nas delegacións provinciais da Consellería de Asuntos Sociais, Emprego e Relacións Laborais, ou por calquera das canles previstas no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O modelo oficial da solicitude estará á disposición dos interesados na Dirección Xeral do Maior e Persoas con Discapacidade e nas delegacións provinciais da Consellería de Asuntos Sociais, Emprego e Relacións Laborais.
3. O prazo para a presentación de solicitudes rematará o 31 de outubro de 2004.
Artigo 7º.-Documentación.
As solicitudes deberán acompañarse da seguinte documentación:
a) Fotocopia compulsada do DNI do solicitante ou da cartilla de inscrición marítima, se é o caso.
b) Documentación da situación familiar do traballador ou outro documento que acredite os beneficiarios ó seu cargo.
c) Declaración de conxunto de tódalas axudas solicitadas ou concedidas por parte das distintas administracións públicas competentes.
d) Documentos e xustificantes (orzamentos, facturas, recibos, etc.) que en cada caso procedan, de todo o ano.
e) Para as axudas de internamento, tratamento e educación especial, a especificación do seu tempo de duración durante o ano.
f) Os informes esixidos nesta orde para cada caso en concreto.
2. As solicitudes serán informadas polos traballadores sociais das delegacións da Consellería de Asuntos Sociais, Emprego e Relacións Laborais, ou polos traballadores sociais de atención primaria.
Artigo 8º.-Emenda de defectos.
Se a solicitude non reunise os requisitos establecidos nesta orde para cada caso concreto, o interesado será requirido para que no prazo de dez días, contados a partir do día seguinte á recepción do devandito requirimento, achegue a documentación necesaria ou emende os defectos observados, con indicación de que, se non o fixese, considerarase desistido da súa petición e procederase conforme o establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Comisión de valoración.
1. Os expedientes, unha vez revisados e, se é o caso, completados, remitiranse á Comisión Provincial de Valoración, que terá a función de propoñe-la aprobación ou denegación da axuda, segundo os criterios obxectivos recollidos na presente orde e nas demais normas de desenvolvemento.
2. A Comisión Provincial de Valoración terá a seguinte composición:
a) Presidente: o secretario da delegación provincial
b) Vocais: dous funcionarios designado polo delegado provincial. Un deles será un traballador social.
c) Secretario: o vocal que para tal función designe o delegado provincial.
Ás reunións da comisión será convocado un representante da Intervención Territorial, que actuará con voz pero sen voto.
Se por calquera causa algún dos seus compoñentes non puidese asistir ás reunións, será substituído polo que designe o órgano competente para o outorgamento das axudas, debendo recae-lo nomeamento, sempre que fose posible, noutro funcionario do mesmo servicio que o substituído.
3. As delegacións provinciais realizarán mensualmente a valoración e selección das solicitudes presentadas.
4. Nos expedientes deixarase constancia dos informes das diferentes seccións provinciais que se especifiquen en cada prestación e o informe do traballador social, que valorarán as condicións económicas, sociais e familiares do solicitante, ademais das circunstancias concorrentes no caso.
Os informes das distintas seccións provinciais poderán ser substituídos por documentos mecanizados, sempre que acheguen a información que se necesite.
Nesta valoración deberase ter en conta de modo especial o historial profesional do traballador ou causante e a súa dedicación ó sector marítimo.
Artigo 10º.-Resolución.
1. Unha vez emitido o informe da comisión, o delegado provincial dictará a resolución que proceda, de acordo co disposto na Orde do 19 de maio de 2003 sobre desconcentración e delegación de competencias nos órganos da Consellería de Asuntos Sociais, Emprego e Relacións Laborais.
2. O prazo máximo para dictar e notificar ós interesados a resolución expresa será de seis meses contados desde a data na que a solicitude tivese entrada no rexistro do órgano competente para a súa tramitación.
O vencemento do citado prazo sen que se notifique a resolución expresa, lexitima o interesado para entender desestimada a súa solicitude por silencio administrativo.
3. A resolución da concesión determinará cando menos o importe do orzamento subvencionable, e da axuda concedida.
4. As resolucións expresas ou presuntas que se dicten ó abeiro da presente orde poñerán fin á vía administrativa e contra elas poderá interpoñerse o recurso potestativo de reposición no prazo dun mes contado a partir da notificación da resolución, perante o mesmo órgano que as dictou, de acordo co previsto no artigo 116 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, de conformidade co establecido no artigo 46 da Lei 29/1998, do 13 de xullo, reguladora da xurisdicción contencioso-administrativa, no prazo de dous meses contados desde o día seguinte ó da súa notificación, sen prexuízo de que os interesados poidan executar calquera outro que coiden oportuno.
5. As solicitudes de internamento psiquiátrico, tratamento de deshabituación de toxicómanos e drogadictos e educación especial poderanse conceder polo número de meses que precise o tratamento durante o ano.
Artigo 11º.-Modificación da resolución de concesión.
1. Toda alteración das condicións tidas en conta para a concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, nacionais ou internacionais poderá dar lugar á modificación da resolución de concesión.
2. Así mesmo, poderá acordarse a modificación da resolución da axuda, por instancia do beneficiario, sempre que se cumpran os requisitos previstos no artigo 12.2º do Decreto 287/2000, do 21 de novembro.
Artigo 12º.-Xustificación das axudas.
1. Sen prexuízo do referido no artigo 15 do referido Decreto 287/2000, do 21 de novembro, o beneficiario deberá ter realizadas e xustificadas as actuacións que fosen obxecto de axuda antes do 30 de novembro de 2004. No caso das axudas correspondentes ó mes de decembro, que pola peculiar natureza do pagamento (mensual, diario, etc.) non poidan ser xustificadas naquela data, disporán de prazo ata o día 31 do devandito mes.
2. As delegacións provinciais da Consellería de Asuntos Sociais, Emprego e Relacións Laborais aboaranlles ós beneficiarios a contía das axudas concedidas, logo da presentación das facturas correspondentes e os xustificantes que, se é o caso, sexan requiridos na resolución da concesión.
3. No momento da xustificación da execución total da actuación, e en calquera caso, antes do último pagamento, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para unha mesma actuación, das distintas administracións públicas competentes ou calquera dos seus organismos, entes ou sociedades.
4. A falta de presentación desta documentación entenderase como renuncia á axuda concedida e, logo de audiencia ó interesado, procederase conforme o disposto no artigo 42.1º da Lei 30/1992, do 26 de novembro, en relación co artigo 12 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 13º.-Reintegro das axudas.
1. Non se poderá esixi-lo pagamento da axuda concedida e procederá o reintegro total ou parcial da contía percibida xunto ós xuros de demora devengados desde o momento do seu pagamento nos seguintes casos:
a) Incumprimento da obriga de xustificación.
b) Obtención da subvención sen reuni-los requisitos esixidos para a súa concesión.
c) Incumprimento da finalidade para a que foi concedida a axuda.
d) Incumprimento das condicións impostas ós beneficiarios con motivo da concesión da axuda.
2. Igualmente procederá o reintegro do exceso percibido nos supostos en que o importe da axuda, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais supere o custo da actividade que vai desenvolve-lo beneficiario.
3. A tramitación do correspondente expediente de reintegro levarase de acordo co procedemento establecido no artigo 20 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
4. As cantidades que teñan que reintegra-los beneficiarios terán a consideración de ingresos de dereito público e será de aplicación para a súa cobranza o previsto nos artigos 19 e 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 14º.-Control. Infraccións e sancións
1. Os beneficiarios destas axudas quedan obrigados a someterse ás actuacións de comprobación que deba
efectua-la consellería e ás de control financeiro que correspondan á Intervención Xeral da Comunidade Autónoma e ás previstas na lexislación do Tribunal de Contas e do Consello de Contas no exercicio das súas funcións de fiscalización e control do destino das axudas.
2. Será de aplicación ós beneficiarios das axudas recollidas na presente orde o réxime de infraccións e sancións previsto na Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, de acordo co procedemento previsto no capítulo VII do Decreto 287/2000, de 21 de novembro.
Disposicións derradeiras
Primeira.-Autorízase o director xeral do Maior e de Persoas con Discapacidade para dicta-las disposicións que sexan necesarias para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 8 de xaneiro de 2004.
Mª José Cimadevila Cea
Conselleira de Asuntos Sociais, Emprego
e Relacións Laborais